Regionsudvalgets udtalelse om "Kommissionens fjerde beretning om gennemførelsen af direktiv 89/552/EØF 'Fjernsyn uden grænser'"

(2003/C 256/13)

REGIONSUDVALGET HAR -

under henvisning til Kommissionens fjerde beretning til Rådet, Europa-Parlamentet, Det Økonomiske og Sociale Udvalg og Regionsudvalget om Gennemførelsen af direktiv 89/552/EØF "Fjernsyn uden grænser" (KOM(2002) 778 endelig) af 6.1.2003,

under henvisning til Kommissionens beslutning af 6. januar 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv- spredningsvirksomhed, som ændret ved Europa-Parlamentets og Rådets Direktiv 97/36/EF af 30. juni 1997,

under henvisning til Kommissionens tredje beretning til Rådet, Europa-Parlamentet, Det Økonomiske og Sociale Udvalg om Gennemførelsen af direktiv 89/552/EØF "Fjernsyn uden grænser",

under henvisning til Europa-Parlamentets beslutning om Kommissionens tredje beretning til Rådet, Europa-Parlamentet, Det Økonomiske og Sociale Udvalg om Gennemførelsen af direktiv 89/552/EØF "Fjernsyn uden grænser",

under henvisning til Kommissionens femte meddelelse til Rådet og Europa-Parlamentet om anvendelsen af artikel 4 og 5 i direktiv 89/552/EØF om "fjernsyn uden grænser", som ændret ved direktiv 97/36/EF, i perioden 1999-2000, (KOM(2002) 612 endelig af 8.11.2002,

under henvisning til Rådets henstilling af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed,

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om visse juridiske aspekter vedrørende biograffilm og andre audiovisuelle værker, KOM(2001) 534 endelig af 26.9.2001,

under henvisning til forslag til Regionsudvalgets udtalelse (CdR 90/2003 rev.), som blev vedtaget af Underudvalget for Kultur og Uddannelse den 12. maj 2003 med José Muñoa Ganuza, stedfortræder for den baskiske ministerpræsident med ansvar for eksterne forbindelser (E-AE), som ordfører,

og ud fra følgende betragtninger,

1) den audiovisuelle sektor står midt i en afgørende overgangs- og udviklingsfase i lyset af den digitale udvikling, hvilket kræver betydelige investeringer i ny teknologi fra operatørernes side samt en uomgængelig indsats for at tilpasse og uddanne de menneskelige ressourcer;

2) i takt med digitaliseringen af den audiovisuelle sektor vil den blive mere international og global, hvilket samtidig vil fremme opblomstringen af audiovisuelle og kulturelle nicher på lokalt og regionalt plan -

på sin 50. plenarforsamling den 2. og 3. juli 2003 (mødet den 3. juli) enstemmigt vedtaget følgende udtalelse.

1. Regionsudvalgets synspunkter

Nyt scenarie

Regionsudvalget

1.1. udtrykker tilfredshed med det initiativ, som Kommissionen har taget til at revidere direktivet og åbne drøftelserne om det eventuelle behov for at tilpasse de lovgivningsmæssige rammer til den markedsmæssige og teknologiske udvikling;

1.2. mener, at EU-direktivet "Fjernsyn uden grænser" (89/552/EØF) i de forløbne år har bidraget støt og afgørende til udviklingen af den audiovisuelle sektors udvikling i Europa;

1.3. er enigt i, at der fortsat er behov for, at Kommissionen fremmer og styrker den frie adgang til distribution af tv-tjenester på det indre marked under overholdelse af de grundlæggende principper af almen interesse, herunder pluralisme, menneskelig værdighed, beskyttelse af mindreårige, forbrugerne, ophavsrettigheder og kulturel mangfoldighed;

1.4. mener, at EU i sin virksomhed og politik bør fremme overgangen til en korrekt indførelse af digitalt tv i Europa, således at såvel borgerne som operatørerne kan få glæde af de fordele, der er ved digitaliseringen.

Tv- og radiospredning på regionalt og lokalt plan

Regionsudvalget

1.5. understreger, at de lokale og regionale tv-selskaber i Europa er af stigende betydning. De har en klar social og kulturel målsætning og er tænkt som en service til borgerne;

1.6. noterer, hvad angår styrkelsen af den europæiske audiovisuelle industri, at de regionale og lokale tv-stationer normalt er mere aktive i produktionen af egne programmer, hvorved de mere direkte og effektivt bidrager til sektorens udvikling og industriens konkurrenceevne;

1.7. understreger, at et initiativ, som giver alle offentlige tv-selskaber, såvel statslige som regionale, adgang til Den Europæiske Radiounion (EBU), vil bidrage til en bredere formidling til borgerne af begivenheder af stor samfundsmæssig betydning.

Offentlige høringer foretaget af Kommissionen

Emne 1: Adgang til begivenheder af væsentlig samfundsmæssig interesse

Regionsudvalget

1.8. konstaterer, at adgang til begivenheder af væsentlig samfundsmæssig interesse er af afgørende betydning, hvilket indebærer, at retten til information og ytringsfrihed forudsætter uhindret adgang til oplysninger.

Emne 2: Fremme af den kulturelle mangfoldighed og styrkelse af den europæiske programindustris konkurrenceevne

Regionsudvalget

1.9. er af den opfattelse, at de fremtidige lovgivningsmæssige foranstaltninger til fremme af den europæiske audiovisuelle industri under hensyntagen til medlemsstaternes kompetence skal sikre overholdelse af artikel 151, stk. 4, om respekt og fremme af de europæiske kulturers mangfoldighed.

1.10. mener, hvad angår fremme af europæiske programmer udarbejdet af uafhængige producenter, at direktivet har nået de konkrete mål, der er foreslået, eftersom den tid, der tildeles udsendelse af såvel europæiske programmer som programmer udarbejdet af uafhængige producenter, er steget;

1.11. anser det for nødvendigt at tilskynde til eller tillade skridt til at fremme udbuddet af regionale og lokale tjenester og dermed også sikre den kulturelle og regionale mangfoldighed i fremtidens digitale tv, når det tages i betragtning, at overgangen til digital produktion og udbud kræver investeringer, og at regionale og lokale tv-tjenester har et større lokalt produceret indhold;

1.12. deler fuldt ud det synspunkt, at der er behov for, at Fællesskabet udvikler en samlet "audiovisuel pakke", som kan supplere det nye direktiv med støtteforanstaltninger for den europæiske audiovisuelle sektor såsom Media+-programmet eller i2i-initiativet.

Emne 3: Beskyttelse af almenhedens interesser i tv-reklamer, sponsorering, teleshopping og fremme af egen virksomhed

Regionsudvalget

1.13. påpeger, at der er konstateret forskelle i overholdelsen af reklamekvoterne fra medlemsstat til medlemsstat og også mellem forskellige tv-selskaber i den samme medlemsstat;

1.14. bifalder, at Kommissionen vil opretholde kvalitative konkurrencebestemmelser, f.eks. om tydelig sondring mellem redaktionelt indhold og reklame, og sikre kontrol og opfølgning af disse regler.

1.15. deler Kommissionens ønske om allerede nu at fastsætte regler for de nye reklameteknikker, som er under udvikling med anvendelse af ny teknologi, såsom virtuelle eller interaktive tv-reklamer;

1.16. understreger, at finansiering via reklamer også er et vigtigt grundlag for udviklingen af den audiovisuelle industri i Europa, og at denne form for finansiering derfor bør foregå på ens vilkår i alle medlemsstater;

1.17. støtter Kommissionens initiativ til at udvikle et rammedirektiv om rimelig handelspraksis og adfærdskodekser, som dækker hele EU, og udviklingen af et lovgivningsinstrument, der muliggør samarbejde mellem de myndigheder, som håndhæver lovgivningen.

Emne 4: Beskyttelsen af mindreårige og den offentlige orden - Retten til at tage til genmæle

Regionsudvalget

1.18. bifalder direktivets procedure for beskyttelse af mindreårige, da den giver bedre mulighed for at kombinere en række specifikke betingelser for forbud med princippet om modtagefrihed;

1.19. støtter fuldt ud målet om at beskytte mindreårige mod programmer, som kan skade deres fysiske, psykiske eller moralske udvikling, og sikre, at udsendelserne ikke tilskynder til had på grund af race, køn, religion eller nationalitet, samt de enestående muligheder, som modtagemedlemsstaten får i hænde, hvis der er tale om tv-radiospredningsorganer, som henhører under en anden medlemsstats jurisdiktion;

1.20. bifalder målet om at undersøge den praksis for klassificering af indholdet, der anvendes i de forskellige medlemsstater og inden for de forskellige medier eller distributionskanaler for at begrænse den forvirring, som forskellige klassifikationssystemer kan give anledning til;

1.21. støtter hensigten om at give mulighed for udvidelse af bestemmelsen om ret til genmæle til andre medier og ikke kun begrænse den til tv.

Emne 5: Forskellige aspekter af gennemførelsen

Regionsudvalget

1.22. bifalder den bestemmelse, hvorefter ansvaret og kompetencen ligger hos den medlemsstat, hvorfra tv-programmerne udsendes, som fastsat i direktivet ved dets revision i 1997, hvorved det undgås, at der kan være mere end én kompetent medlemsstat.

Emne 6: Ret til information i form af "korte uddrag" og andre spørgsmål, der ikke er dækket af direktivet

Regionsudvalget

1.23. mener, at det ville være positivt at indføre ret til information (forstået som "adgang til korte uddrag") i det nye direktiv især i betragtning af det nye multimedie- og multikanalscenarie, som den digitale teknologi baner vejen for, samt behovet for at fremme denne adgang for de regionale og lokale tv-kanalers seere, især når der er tale om kanaler, som anvender mindretals- og/eller regionale sprog;

1.24. anbefaler, at bestemmelsen om udsendelse af store begivenheder på gratis tv fortsat bør være fleksibelt udformet under hensyntagen til de særlige forhold i de enkelte lande. Opstillingen af en europæisk liste over store begivenheder bør tages op til nærmere overvejelse;

1.25. anmoder om, at det nye direktiv "fjernsyn uden grænser" i højere grad samordnes med direktiv 93/83/EØF, det såkaldte "satellit og kabel"-direktiv, for at fremme en bedre koordination af ophavsrettighederne;

1.26. anbefaler, at fjernsynsdirektivet ændres til en kohærent europæisk lovgivningsramme for udbredelse af audiovisuelle tjenester, med varierende regeltæthed for de enkelte tjenester, og at det bevarer den teknologiske neutralitet;

2. Regionsudvalgets anbefalinger

Regionsudvalget

2.1. anmoder Kommissionen om, at den viderefører de aktionslinjer, som iværksættes ved dette direktiv;

2.2. opfordrer medlemsstaterne til, at de ved transmission af begivenheder af væsentlig samfundsmæssig betydning (især sportsbegivenheder), som er omfattet af direktivets artikel 3, litra a), viser forståelse for regionale sprog og mindretalssprog på deres område og så vidt muligt også transmitterer sådanne begivenheder på de relevante regionale sprog;

2.3. anbefaler, at man bevarer det kvotesystem, der er fastsat i direktivet for at fremme europæiske produkter og uafhængige producenters aktiviteter;

2.4. foreslår, at det nye direktiv fremmer udbudet af regionale og lokale tv-tjenester, herunder programmer på regionale og/eller mindretalssprog, som medvirker til at styrke den europæiske audiovisuelle industris integritet;

2.5. foreslår, at mekanismerne og instrumenterne til fremme af europæiske værker vier produktioner på regionale og/eller mindretalssprog særlig opmærksomhed for at fremme den kulturelle mangfoldighed i Europa;

2.6. foreslår, at selvkontrolmekanismen i det nye tv-direktiv styrkes. Dette bør dog ledsages af et statsligt tilsyn;

2.7. anbefaler ligeledes, at man fortsat undersøger, hvorledes reklamemængden kan begrænses for derigennem at beskytte forbrugernes og seernes interesser;

2.8. støtter Kommissionen indsats for at beskytte mindreårige og tanken om at undersøge de medlemsstaters praksis for klassifikation af indholdet;

2.9. foreslår, at retten til information ("adgang til korte uddrag") reguleres i direktivet, og at det i højere grad koordineres med direktivet 93/83 om "satellit og kabel";

2.10. støtter også den audiovisuelle politiske kurs, som sigter mod mere intenst at satse på at fremme EU's særlige sociale, kulturelle og menneskelige værdier, så den europæiske identitet styrkes og udbredes såvel inden for som uden for EU's grænser;

2.11. foreslår, at de regionale og lokale tv-kanaler, som producerer udsendelser på mindretalssprog, får særlig og reel støtte gennem programmer og initiativer såsom Media+ og i2i-initiativet, som kan give dem større muligheder og fremme grænseoverskridende samarbejdsaftaler på dette regionale og lokale område.

Bruxelles, den 3. juli 2003.

Albert Bore

Formand for

Regionsudvalget